Diari Oficial de la Generalitat Valenciana


Sumari del DOGV 2269, del 18-05-1994 (1994/831459)

RESOLUCIÓ de 15 d'abril de 1994, de la Direcció General de Treball, per la qual es disposa el registre i la publicació de l'acord amb el qual s'aprova el Reglament de la Comissió Paritaria de Formació Professional. de la Comunitat Valenciana./
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2269

Data del DOGV
:   18-05-1994

Secció del DOGV
:   ALTRES DISPOSICIONS

Número del document
:   1994/831459


Data del document
:   15-04-1994

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 15 d'abril de 1994, de la Direcció General de Treball, per la qual es disposa el registre i la publicació de l'acord amb el qual s'aprova el Reglament de la Comissió Paritària de Formació Professional de la Comunitat Valenciana. [94/2908]  
Vista l'acta de la reunió realitzada en data 28.03.94, entre representants de la Confederació Interprovincial d'Empresaris de la Regió Valenciana (CIERVAL), la Unió General de Treballadors del Pais Valencià (UGT-PV) i la Confederació Sindical de Comissions Obreres del Pais Valencià (CC.OO-PV), en la qual, entre d'altres, es va aprovar el Reglament de la Comissió Paritària de Formació Professional de la Comunitat Valenciana, constituïda per l'acord subscrit entre aquestes parts, el 28.09.93 i publicat en el DOGV núm. 2.147, de 18.11.93; i d'acord amb el que disposen els articles 83.3 i 90.2 i 3 de la Llei 8/1980, de 10 de març, de l'Estatut dels Treballadors, i el que preveu l'article 2.c) del Reial Decret 1040/1981, de 22 de maig, sobre registre i dipòsit de convenis col·lectius de treball, conformement amb les competències transferides a la Generalitat Valenciana en virtut del Reial decret 4.015/1982, de 29 de desembre, resolc:  
Primer  
Ordenar la seua inscripció en el Registre de Convenis i Acords Col·lectius de Treball d'aquesta direcció general, amb notificació a les parts signatàries i dipòsit del texto de l'acord presentat.  
Segon  
Disposar la seua publicació al Diari Oficial de la Generalitat Valenciana.  
València, 15 d'abril de 1994.- El director general de Treball: Eduard Montesinos i Chilet.  
Acta de la Comissió Paritària del Conveni Col·lectiu de Formació Professional de la Comunitat Valenciana  
Assistents:  
CC.OO PV:  
- Sr. Arcángel Marín.  
- Sr. Juan Sifre.  
UGT PV:  
- Sr. Javier Mendoza.  
- Sr. Gustavo Gardey.  
CIERVAL:  
- Sr. Luís Espinosa.  
- Sr. Rafael Montero.  
- Sr. Rafael Segarra.  
- Sr. Luís Miguel Torres.  
- Sr. Arturo Cerveró.  
A València, a les 16'30 hores del dia 28 de març de 1994, es reuneixen, als locals de la Confederació Empresarial Valenciana, els representants de UGT-PV, CC.OO-PV i CIERVAL, els noms dels quals es relacionen a banda.  
Les parts acorden:  
Primer  
Que les organitzacions signants van subscriure el dia 28.09.93 un acord amb caràcter de conveni col·lectiu, segons el qual es constituïa la Comissió Paritària de Formació Professional de la Comunitat Valenciana.  
Segon  
Que als efectes que pertoquen i com a úniques organitzacions legitimades per pertànyer a les signants de l'Acord Nacional de Formació Contínua, en l'àmbit de la Comunitat Valenciana, acorden dirigir una sol·licitud d'autorització a la Junta de Govern de la Fundació per a la Formació Contínua, perquè siga reconeguda com a comissió territorial per al desenvolupament de l'Acord Nacional de la Formació Contínua en l'àmbit de la Comunitat Valenciana i a fi de desenvolupar les funcions contingudes en el reglament de funcionament que més avant s'estableix.  
Tercer  
Designar com a president de la Comissió Paritària de Formació Professional de la CV el Sr. Arcángel Marín durant 1994.  
Quart  
Designar com a secretari de l'esmentada comissió, per a 1994, el Sr. Rafael Segarra.  
Cinquè  
Aprovar el reglament de funcionament d'aquesta comissió, el text del qual és el que es transcriu tot seguit:  
«Article 1r. Composició. La Comissió Paritària de Formació Professional de la Comunitat Valenciana es compondrà de vuit membres titulars, dels quals quatre seran designats per la Confederació Interprovincial d'Empresaris de la Regió Valenciana (CIERVAL), dos per la Unió General de Treballadors del País Valencià (UGT-PV) i dos per la Confederació Sindical de Comissions Obreres del País Valencià (CC.OO-PV). Els membres de la comissió podran ser substituïts, en qualsevol moment, per la mateixa organització que els haurà designat, i els seus substituts assumiran les mateixes competències atribuïdes a aquells.  
Es designaran, igualment, en la mateixa proporció, vuit membres suplents que assumiran les competències assignades als titulars quan per qualsevol causa hagen de ser substituïts.  
Article 2n. De la presidència. La comissió elegirà d'entre els seus membres un president, que posseirà el càrrec durant el període d'un any. La presidència tindrà caràcter rotatiu i recaurà en els diferents membres de la comissió, per períodes anuals, sense que en cap cas puga exercir-se el mandat presidencial, per membres representants de la mateixa organització, en dos exercicis consecutius.  
Les funcions fonamentals del president seran les de convocatòria i manteniment de l'ordre en les reunions. El seu vot no tindrà consideració de vot de qualitat.  
Article 3r. De la secretaria. En la mateixa forma, la comissió designarà d'entre els seus membres, la persona que haurà d'exercir les funcions de secretari. El mandat serà, igualment, d'un any, tindrà caràcter rotatiu i recaurà en tots els membres de la comissió.  
El càrrec de secretari no podrà recaure en la persona que represente, al si de la comissió, la mateixa organització de la qual emana la presidència, ni podrà ser posseïda per representants d'una organització, durant dos exercicis consecutius.  
Les funcions fonamentals del secretari seran les de formalització de les convocatòries de les reunions que ordene la presidència i la confecció de les actes corresponents a cada sessió. Com a membre de ple dret de la comissió tindrà veu i vot.  
Article 4t. Reunions. La Comissió Paritària de Formació Professional de la Comunitat Valenciana es reunirà, de forma ordinària, si més no una vegada al mes. Podrà celebrar, també, totes les reunions extraordinàries que calga, bé a iniciativa del president o bé a petició de qualsevol dels membres.  
Article 5è. Quòrum d'assistència. La comissió es considerarà vàlidament constituïda, a fi de celebrar qualsevol sessió, quan hi assistirà, si més no, un representant de cada organització signant.  
Article 6è. La comissió vàlidament constituïda, adoptarà els acords per unanimitat dels membres assistents a cada sessió.  
Article 7è. Assessors. En funció dels temes objecte de debat, en cada sessió de la comissió, les organitzacions que hi són representades podran sol·licitar la presència de determinades persones que en qualitat d'assessors podran assistir a aquestes, amb veu però sense vot. El nombre d'assessors no podrà excedir de vuit, dels quals quatre podran ser designats per la Confederació Interprovincial d'Empresaris de la Regió Valenciana, dos per la Unió General de Treballadors del País Valencià (UGT-PV) i dos per la Confederació Sindical de Comissions Obreres del País Valencià (CC.OO-PV).  
Article 8è. Funcions. La Comissió Paritària de Formació Professional de la Comunitat Valenciana tindrà com a funcions fonamentals les següents:  
1) Seguiment i propostes d'actuació en l'àmbit de la formació professional de la Comunitat Valenciana.  
2) Desenvolupament i seguiment dels acords adoptats en l'Acord Interprofessional de la Comunitat Valenciana en Matèria de Formació Professional.  
3) Exercir les funcions encomanades en aplicació de l'article 14 apartat h) de l'Acord Nacional sobre Formació Contínua, de 16 de desembre de 1992, que específicament són les següents:  
a) Vetllar pel compliment de l'Acord Nacional de Formació Contínua en l'àmbit de la Comunitat Valenciana.  
b) Concretar per a la Comunitat Valenciana els criteris establerts per la comissió mixta estatal en relació amb l'aprovació dels plans agrupats i d'empresa dels àmbits sense conveni col·lectiu estatal o acord específic de referència.  
c) Rebre, informar i traslladar a la comissió mixta estatal els plans de formació agrupats i d'empresa dels àmbits sense conveni col·lectiu sectorial estatal o acord específic de referència.  
d) Rebre informació de les iniciatives i desenvolupament dels plans sectorials en l'àmbit de la Comunitat Valenciana.  
e) Col·laborar amb la comissió mixta estatal en l'elaboració i gestió dels plans de formació intersectorials, en els termes en què s'acorden.  
f) Rebre, informar i traslladar a la comissió mixta estatal les sol·licituds de permisos individuals de formació de treballadors d'empreses d'àmbits sense conveni col·lectiu sectorial estatal o acord específic de referència.  
g) Realitzar estudis de les necessitats de formació contínua en la Comunitat Valenciana.  
h) Executar els acords de la comissió mixta estatal de formació contínua i de la comissió tripartida nacional.  
i) Realitzar una memòria anual de l'aplicació de l'acord nacional de formació contínua en l'àmbit de la Comunitat Valenciana».  
I en prova de conformitat, les parts signen aquest acord, en triple exemplar i amb un sol efecte en el lloc i en la data indicats a l'encapçalament.